text: Ærgerlig Sønderjyske-træner: Det er jo helt ad helvede til
  31 juli 2016 kl. 16.20
  Det passer bestemt ikke Sønderjyskes træner Jakob Michelsen, at holdet søndag tabte til Lyngby. Endda på hjemmebane.
  - Det er jo helt ad helvede til, siger Sønderjyskes træner Jakob Michelsen, om det hjemmebanenederlag, holdet måtte lægge navn til søndag eftermiddag.
  - Jeg hader at tabe fodboldkampe, og i dag burde vi have spillet 0-0, sådan som kampen forløb, siger Jakob Michelsen til TV SYD.
  Han forklarer dagens nederlag med, at Sønderjyske på det seneste har spillet rigtig mange kampe. Både i Superleagaen og i Europaleague.  - Efter vi kom bagud, så havde vi simpelthen ikke kræfterne til at komme tilbage. Det plejer vi ellers at kunne, men  der var udsolgt i den sidste halve time i dag. Det var der sgu', siger Jakob Michelsen.
  Han ser dog fremad mod returkampen mod polske Zaglebie Lubin- det hold Sønderjyske vandt over torsdag aften på udebane i Polen.
  - Vi glæder os altid til at spille fodboldkampe, og vi spiller rigtig mange af dem i øjeblikket. Der er ikke nogen tvivl om, at vi trækker på alle de ressourcer vi kan i klubben. Der er ingen her, der lægger sig ned, forsikrer Jakob Michelsen.
  